Nick Miller

Nickolas «Nick» Miller (født 1. mai 1993) er en britisk friidrettsutøver som konkurrerer i sleggekast. Hans fremste internasjonale meritt er gull i slegge ved U23-EM i friidrett 2015. 
Han innehar den britiske rekorden i sleggekast med 77,55 meter og vektkast innendørs med 23,07 meter. I tillegg til friidrett har han også drevet med fotball, rugby og karate, og han er britisk U18-mester i karate.


== Idrettskarriere ==
Tidlig karriereMiller begynte med friidrett i Border Harriers & Athletics Club, med Jack Harper-Tarr som trener. Han drev med ulike øvelser i starten, men inspirert av bl.a. Sam Coe dreide han satsingen over på sleggekast. Han vant både spydkast (700 g) sleggekast (5 kg) ved Cumbria Schools Championships 2009, og han kom på 2.-plass i slegge ved det engelske U17-mesterskapet i friidrett. Ved det engelske skolemesterskapet kom han på 5.-plass i slegge. 
I 2010 ble han engelsk U20-mester med 66,79 meter, med 6 kg slegge. Han vant diskos og slegge ved Cumbria Schools Championships, og han vant slegge ved Northern Athletics U20 Championships. 
Han vant slegge ved det engelske U20-mesterskapet i 2011. Han vant også diskos og slegge ved Cumbria Schools Championship, som året før. 

2012Etter fullført William Howard School fikk han idrettsstipend ved Oklahoma State University, og flyttet da til USA for å konkurrere for Oklahoma State Cowboys med John Baumann som trener. Hans første stevne i USA var Big 12 Conference 2012 innendørs, der han kom på 2.-plass i vektkast, bak Jacob Bullinger.Han satte flere personlige rekorder i utendørssesongen 2012, med seniorslegge (7,26 kg); ved Texas Relays kom han på 2.-plass med 65,09 meter, deretter kastet han 66,88 meter ved John Jacobs Invitational og 67,06 ved John McDonnell Invitational. Han vant slegge ved Big 12 Outdoor Championship, og ble med det Oklahoma State Universitys første vinner siden 1901. I juni vant han slegge ved det engelske U20-mesterskapet. Han representerte Storbritannia ved junior-VM i friidrett 2012 i Barcelona, men ble der slått ut i innledningsrunden med 67,46 meter og 25. beste resultat. Hans lengste kast utendørs i 2012 ble 67,56 meter, satt i Wigan 1. juli.  

2013Innendørssesongen 2013 ble et gjennombrudd på nasjonalt nivå i USA. Han vant vektkast ved Big 12 Indoor Championships, og kom på 4.-plass i samme øvelse ved NCAA-mesterskapet innendørs med ny skolerekord på 21,48 meter. 
Utendørs greide han 70 meter i slegge for første gang ved Mt. SAC Relays i april, og forsvarte seieren i slegge fra året før ved Big 12 Outdoor Championship i mai. Han vant også slegge ved kvalifiseringsstevnet til NCAA-mesterskapet utendørs (NCAA Division I West Preliminary), med ny personlig rekord på 71,60 meter. Han lyktes ikke like bra ved NCAA-mesterskapet, der han endte på niendeplass med 64,83 meter. Han deltok også ved U23-EM i friidrett 2013, og kom der på 9.-plass. 

2014Miller startet innendørssesongen 2014 med ny skolerekord i vektkast ved KSU Wildcat Invite, der han vant stevnet med 21,94 meter. Ved Big 12 Indoor Championships vant han vektkast, og han forbedret sin personlige rekord i vektkast til 23,07 meter den 14. mars, da han kom på 2.-plass ved NCAA-mesterskapet innendørs. Dette var også ny britisk rekord i denne øvelsen. 
Han vant for tredje gang på rad slegge ved Big 12 Outdoor Championship 2014, med et kast på 74,38 meter, som var ny mesterskapsrekord, banerekord og personlig rekord. Ved NCAA-mesterskapet utendørs kom han på 2.-plass. Han debuterte internasjonalt ved Lag-EM i friidrett 2014, der han kom på 5.-plass i slegge, men etter at franskmannen Quentin Bigot ble diskvalifisert for doping rykket Miller opp til 4.-plass i denne øvelsen. Dette ga Storbritannia 9 poeng i lagkonkurransen, der de kom på 5.-plass sammenlagt. En uke etter Lag-EM deltok han ved britiske mesterskapet i friidrett 2014, der han vant slegge med 73,96 meter. Dermed ble han også tatt ut til å delta ved Samveldelekene 2014, der han fikk sølv i slegge bak James Steacy. Dette var Millers første internasjonale medalje. 

2015Han vant vektkast ved Big 12 Indoor Championships 2015 i februar, to uker at han også vant Tyson Invitational. Ved NCAA-mesterskapet innendørs endte han på 7.-plass. 
I juni deltok han ved Lag-EM i friidrett 2015, der han kom på 2.-plass i slegge, kun slått av polske Paweł Fajdek. I juli vant han først slegge ved britiske mesterskapet i friidrett 2015, deretter vant han U23-EM i friidrett 2015. Han økte også sin personlige rekord til 77,55 meter ved Folksam Grand Prix i Sverige den 22. juli. 
Han representerte landet sitt under VM i friidrett 2015 i Beijing, der han ble nummer 11 i sleggekast. Ved IAAF Hammer Throw Challenge 2015 kom han på 8.-plass sammenlagt, Paweł Fajdek vant denne konkurransen. 

2016I mai vant Miller slegge ved Big 12 Conference Championships, og han vant også slegge ved kvalifiseringsstevnet til NCAA-mesterskapet utendørs (NCAA Division I West Preliminary), med 76,93 meter. Han deltok ved Diamond League-stevnet Prefontaine Classic, der han kom på 6.-plass, og i juni vant han slegge ved NCAA-mesterskapet i friidrett utendørs.


== Referanser ==


== Eksterne lenker ==
(en) Nick Miller – Olympics.com 
(en) Nick Miller – Olympedia 
(en) Nick Miller – Sports-Reference (OL-resultater – arkivert) 
(en) Nick Miller – Storbritannias olympiske komité 
(en) Nick Miller – Commonwealth Games Federation 
(en) Nick Miller – World Athletics 
(en) Profil hos The Power of 10
(en) Profil hos Oklahoma State University
(en) Profil hos TOPS in athletics